3.  การประกอบธุรกิจของแต่ละสายผลิตภัณฑ์

    1.  ลักษณะผลิตภัณฑ์หรือบริการ

ผลิตภัณฑ์หลักของบริษัท ได้แก่

1.  เส้นด้าย (ด้ายทอและด้ายถัก) เป็นวัตถุดิบที่ใช้ในอุตสาหกรรมการทอผ้าดิบและถักผ้าดิบ
    ซึ่งมีหลายชนิด เช่น เส้นด้ายฝ้ายธรรมชาติ (100% Cotton Yarn) เส้นด้ายใยสังเคราะห์
    (Manmade Yarn) และเส้นด้ายผสม

1)  เส้นด้ายฝ้ายธรรมชาติ (100% Cotton Yarn) ผลิตมาจากฝ้ายธรรมชาติ
    ซึ่งขนาดของเส้นด้ายจะถูกกำหนดโดยเบอร์ของเส้นด้าย ตั้งแต่เบอร์ต่ำ เช่น เบอร์ 5
    ไปจนถึงเบอร์สูง เช่น เบอร์ 60 เป็นต้น

2)  เส้นด้ายใยสังเคราะห์ (100% Manmade Yarn) ผลิตมาจากใยสังเคราะห์
    ซึ่งขนาดของเส้นด้ายจะถูกกำหนดโดยเบอร์ของเส้นด้ายตั้งแต่เบอร์ต่ำ ไปจนถึงเบอร์สูง
    ในกรณีของบริษัท เส้นด้ายใยสังเคราะห์จะมีทั้งเส้นด้ายใยสังเคราะห์ทำจากใยโพลีเอสเตอร์
    100% (Polyester Fiber) และเส้นด้ายใยสังเคราะห์ทำจากใยเรยอน 100% (Rayon
    Fiber)

3)  เส้นด้ายผสม ผลิตมาจากการผสมของใยวัตถุดิบระหว่างใยธรรมชาติกับใยสังเคราะห์
    หรือระหว่างใยสังเคราะห์ต่างชนิดกัน
    อัตราส่วนของการผสมจะขึ้นอยู่กับความต้องการของลูกค้า ส่วนใหญ่แล้วจะอยู่ในอัตราส่วน 65%
    กับ 35% ตัวอย่างเช่น เส้นด้าย P/C 45
    คือเส้นด้ายที่ผลิตจากการผสมของใยสังเคราะห์โพลีเอสเตอร์ 65% กับ ใยฝ้ายธรรมชาติ 35%
    ขนาดของเส้นด้ายคือเบอร์ 45

    1.  ผ้าทอดิบ (Grey Fabric) เป็นผ้าที่ทอมาจากเส้นด้ายดิบ มีความหลากหลายตามชนิด
        และขนาดของเส้นด้ายที่ใช้ในการทอ ตลอดจนโครงสร้างและความหนาแน่นของการทอ
        ซึ่งผ้าทอดิบดังกล่าวนี้ ส่วนใหญ่จะต้องถูกนำไปเข้าขบวนการย้อมและตกแต่งอีก
        แล้วแต่ลักษณะความต้องการของตลาดหรือการใช้งาน อันได้แก่
        ตลาดสำหรับอุตสาหกรรมตัดเย็บเสื้อผ้า (Garment Industry) อุตสาหกรรมรองเท้า
        (Shoes Industry) และอื่นๆ อีกมากมาย

    1.  การตลาดและการแข่งขัน

กลยุทธ์ทางการตลาด

สินค้าของบริษัทเป็นผลิตภัณฑ์ที่ใช้เพื่อการอุตสาหกรรม
การขายแต่ละครั้งมักเป็นการขายจำนวนมากเพื่อผลิตสินค้าในลักษณะ Mass Production
ทำให้เกิด Economy of Scale โดยส่วนใหญ่แล้ว บริษัททำการผลิตสินค้าตามคำสั่งซื้อของลูกค้า
ซึ่งจะทำให้บริษัทสามารถรักษาระดับสต็อกวัตถุดิบและสินค้าในระดับต่ำ
และสามารถปรับตัวเข้ากับตลาดได้ดีขึ้น

อย่างไรก็ดี บริษัทได้พยายามเน้นลูกค้าที่เป็นอุตสาหกรรมมากขึ้น โดยขายตรงกับลูกค้าดังกล่าว
ไม่ผ่านพ่อค้าคนกลาง และบริษัทได้ปรับปรุงผลิตภัณฑ์
โดยเสนอขายสินค้าสำเร็จรูปเพื่อเพิ่มมูลค่าในตัวสินค้า เช่นการทดลองทอและย้อมสินค้า
เพื่อขายแก่การ์เม้นท์โดยตรง

สำหรับการตั้งราคา บริษัทจะตั้งราคาให้เหมาะสมกับราคาตลาด
โดยจะตั้งให้ครอบคลุมถึงต้นทุนการผลิตเป็นหลัก
แต่เนื่องจากที่ผ่านมาบริษัทประสบปัญหาด้านสภาพคล่อง
จึงทำให้บริษัทจำเป็นต้องขายในราคาที่ขาดทุนบ้าง เพื่อที่จะนำเงินสดมาชำระค่าวัตถุดิบ
และค่าใช้จ่ายต่างๆ

การจำหน่ายและช่องทางการจำหน่าย

บริษัทแบ่งตลาดการจำหน่ายเป็น 2 ลักษณะคือ

1.  ตลาดในประเทศ แบ่งการจำหน่ายเป็น 2 ลักษณะคือ

    1.  การจำหน่ายโดยตรง ซึ่งทางบริษัทจะเป็นผู้มาติดต่อกับลูกค้าโดยตรง
        โดยลูกค้าหลักได้แก่โรงงานทอผ้า และโรงงานถักผ้า
        ซึ่งลูกค้ากลุ่มนี้จะเป็นลักษณะอุตสาหกรรมย่อยๆ ประมาณ 30-40 ราย

    2.  การจำหน่ายโดยผ่านตัวแทนจำหน่าย เช่นห้างหุ้นส่วนร้านค้าหรือบริษัทในสำเพ็งเป็นต้น
        ซึ่งทำหน้าที่กระจายสินค้าอีกทอดหนึ่งไปยังลูกค้ารายย่อย และอุตสาหกรรมย่อยๆ
        ทั้งนี้บริษัทไม่มีนโยบายแต่งตั้งตัวแทนจำหน่ายสำหรับตลาดในประเทศ
        แต่จะอาศัยช่องทางโดยผ่านบริษัทขายปลีกในสำเพ็ง

สินค้าที่ขายในประเทศ สามารถแบ่งประเภทและช่องทางการจำหน่ายได้ดังนี้

เส้นด้ายฝ้ายธรรมชาติ (100% Cotton) เส้นด้ายใยสังเคราะห์ (100% Manmade Yarn)
และเส้นใยผสม (Blended Yarn) จะจัดจำหน่ายโดยตรงและผ่านตัวแทน

ผ้าทอดิบ จะจัดจำหน่ายให้แก่ลูกค้าโดยตรงที่เป็นโรงย้อม และตัวแทนจำหน่ายปลีก

2.  ตลาดต่างประเทศ การจำหน่ายของสินค้าเฉพาะผ้าทอดิบ ส่งออกไปยังสหรัฐอเมริกา
    และยุโรป เช่นประเทศอังกฤษ และจำหน่ายผ่านตัวแทนทั้งหมด โดยตัวแทนจะได้ค่านายหน้า
    เดิมบริษัทไม่มีการส่งออกเส้นด้าย
    แต่ปัจจุบันมีการขยายตลาดโดยส่งออกเส้นด้ายไปยังประเทศไต้หวัน

  ลักษณะของลูกค้าและความสัมพันธ์

บริษัทมีความสัมพันธ์ที่ดีและมีความเชื่อมั่นจากลูกค้ามาโดยตลอด
สืบเนื่องมาจากบริษัทมีอายุเก่าแก่และมีประสบการณ์ในธุรกิจสิ่งทอ
จึงทำให้ลูกค้ามีความไว้วางใจในผลิตภัณฑ์และการส่งมอบสินค้าที่ตรงต่อเวลา
ทำให้กลุ่มของลูกค้าที่ปัจจุบันมีการค้ากันอยู่เป็นกลุ่มที่เก่าแก่และเป็นลูกค้าชั้นดี
ลักษณะของลูกค้ามีทั้งประเภทที่เป็นอุตสาหกรรมสิ่งทอ ซึ่งมีความต้องการผลิตภัณฑ์ต่างๆ
เพื่อนำไปใช้ในการผลิต และแปรรูปเป็นผ้าทอและผ้าถักอย่างต่อเนื่อง
ฐานลูกค้าของบริษัทส่วนใหญ่เป็นลูกค้าที่ได้ติดต่อกันมานาน
ประกอบไปด้วยกลุ่มอุตสาหกรรมและพ่อค้าคนกลาง

ยอดขายของลูกค้ารายใหญ่ 10 รายแรกในระยะ 3 ปีที่ผ่านมา

  --------------------------- -------- --------- -------- --------- -------- ---------
                              2546               2545               2544     

                              ล้านบาท   %         ล้านบาท   %         ล้านบาท   %

  ยอดขายของลูกค้ารายใหญ่ 10      602.33   72.19%    547.92   85.10%    370.33   63.38%
  รายแรก                                                                     

  ยอดขายสุทธิของบริษัท            834.41   100.00%   643.85   100.00%   584.34   100.00%

                                                                             

  มูลค่าการจำหน่ายในประเทศ       394.72   47.31%    260.24   40.42%    400.06   68.46%

  มูลค่าการจำหน่ายต่างประเทศ      439.69   52.69%    383.61   59.58%    184.28   31.54%

  รวม                         834.41   100.00%   643.85   100.00%   584.34   100.00%
  --------------------------- -------- --------- -------- --------- -------- ---------

ภาวะอุตสาหกรรมและการแข่งขัน

มูลค่าการส่งออกสินค้าสิ่งทอของไทยในปี 2546 เติบโตจากปี 2545 คิดเป็นอัตราร้อยละ 6.35
โดยมีมูลค่าสงออกรวมทั้งสิ้น 5,471.90 ล้านเหรียญสหรัฐ ในจำนวนดังกล่าว
เป็นการส่งออกสินค้าประเภทเส้นด้ายและผ้าทอดิบคิดเป็นมูลค่าทั้งสิ้น 1,415.20 ล้านเหรียญสหรัฐ
ซึ่งเติบโตจากปี 2545 คิดเป็นอัตราร้อยละ 11.40 ตลาดส่งออกที่สำคัญของประเทศไทย ได้แก่
สหรัฐอเมริกา กลุ่มประเทศยุโรป ญี่ปุ่น ฮ่องกง และสหรัฐอาหรับเอมิเรตส์ ทั้งนี้
จากตารางข้อมูลจะเห็นได้ว่ามูลค่าการส่งออกสินค้าสิ่งทอของไทยไปยังสหรัฐอเมริการลดลงจากปี
2545 คิดเป็นอัตราร้อยละ 4.54 ในขณะที่มูลค่าส่งออกสินค้าสิ่งทอของไทยไปยังกลุ่มประเทศยุโรป
อาเซียน ญี่ปุ่น และจีน (รวมถึงฮ่องกงด้วย) มีอัตราเติบโตเมื่อเทียบกับปี 2545 ร้อยละ 10.96
20.22 20.54 และ 29.15 ตามลำดับ

ตารางแสดงมูลค่าส่งออกสิ่งทอของไทยแยกตามตลาดหลัก

หน่วย:ล้านเหรียญสหรัฐ

  ----------------- ------------------ ------------------ -----------------
  ตลาดส่งออก         2546               2545               2544

  สหรัฐอเมริกา        1,870.80           1,959.70           2,031.10

  กลุ่มประเทศยุโรป     1,018.80           918.20             951.90
  (EU)                                                    

  กลุ่มประเทศอาเซียน   541.60             450.50             462.20

  ญี่ปุ่น               372.60             309.10             334.10

  จีน (รวมฮ่องกง)     353.10             273.40             252.50

  รวม               5,471.90           5,145.40           5,264.60
  ----------------- ------------------ ------------------ -----------------

ที่มา: สถาบันพัฒนาอุตสาหกรรมสิ่งทอ

สถิติการส่งออกสิ่งทอไทย

หน่วย:ล้านเหรียญสหรัฐ

  ------------------ ------------------ ------------------ -----------------
  รายการ             2546               2545               2544

  ด้ายฝ้าย             122.50             95.00              84.10

  ด้ายใยสังเคราะห์      417.60             370.90             354.50

  รวมเส้นด้าย          540.10             465.90             438.60

  ผ้าทอดิบฝ้าย          320.60             285.60             296.40

  ผ้าทอดิบใยสังเคราะห์   482.20             451.20             498.80

  ผ้าทออื่นๆ            72.20              67.80              37.90

  รวมผ้าทอ            875.10             804.60             833.10

  รวมเส้นด้ายและผ้าทอ   1,415.20           1,270.40           1,271.60

  มูลค่าส่งออกรวม       5,471.90           5,145.40           5,264.60
  ------------------ ------------------ ------------------ -----------------

ที่มา: สถาบันพัฒนาอุตสาหกรรมสิ่งทอ

ที่ผ่านมา ผู้ส่งออกสิ่งทอและเครื่องนุ่งห่มในประเทศมีความได้เปรียบในเชิงแข่งขัน
เนื่องจากมีต้นทุนด้านแรงงานค่อนข้างต่ำ แต่เมื่อค่าจ้างแรงงานขั้นต่ำได้ปรับตัวขึ้น
ได้กลายเป็นอุปสรรคสำคัญในการเป็นผู้นำในการค้าระหว่างประเทศของไทย นอกจากนั้น
การเคลื่อนไหวของประเทศต่างๆ
เพื่อให้เกิดเขตเสรีการค้าเดียวกันหรือการร่วมมือตกลงทางการค้าของประเทศผู้นำเข้าและประเทศผู้ผลิต
ทำให้การค้าระหว่างกันเพิ่มมากขึ้นและลดการนำเข้าจากประเทศนอกเขตการค้าเสรีหรือนอกข้อตกลง
ยิ่งสนับสนุนให้มีการแข่งขันที่รุนแรงมากขึ้นในอุตสาหกรรมสิ่งทอและเครื่องนุ่งห่ม
โดยประเทศที่มีต้นทุนด้านแรงงานต่ำจะได้รับประโยชน์ดังกล่าว ได้แก่ อินโดนีเซีย จีน อินเดีย
เวียดนาม ในระยะยาว เพื่อให้แข่งขันได้ ผู้ผลิตต้องรักษาคุณภาพของสินค้า ผลิตสินค้าที่หลากหลาย
ควบคุมค่าใช้จ่าย ขายราคาที่เหมาะสมและบริการที่ดีแก่ลูกค้า

ตารางแสดงอัตราค่าแรงต่อชั่วโมงของแรงงานในอุตสาหกรรมสิ่งทอ ปี 2545

หน่วย: เหรียญสหรัฐ

  ------ --------------- -------------- ------ ---------------- --------------
  ลำดับ   ประเทศ          ค่าแรงต่อชั่วโมง   ลำดับ   ประเทศ           ค่าแรงต่อชั่วโมง

  1      Denmark         25.80          26     Brazil           2.50

  2      Switzerland     24.12          27     Czech Rep.       2.36

  3      Belgium         23.83          28     Mexico           2.30

  4      Japan           22.76          29     S.Africa         2.17

  5      Holland         22.72          30     Turkey           2.13

  6      Germany         21.18          31     Estonia          1.98

  7      Norway          21.12          32     Slovakia         1.90

  8      Austria         19.01          33     Morocco          1.89

  9      Sweden          16.97          34     Venezuela        1.84

  10     France          15.93          35     Colombia         1.82

  11     Italy           15.60          36     Tunisia          1.77

  12     USA             15.13          37     Argentina        1.70

  13     UK              13.93          38     Peru             1.63

  14     Canada          13.59          39     Mauritius        1.33

  15     Ireland         12.59          40     Thailand         1.24

  16     Spain           10.67          41     Malaysia         1.16

  17     Australia       10.38          42     Bulgaria         1.01

  18     Greece          8.47           43     Egypt            1.01

  19     New Zealand     8.28           44     China Coastal    0.69

  20     Israel          8.17           45     Ethiopia         0.62

  21     Taiwan          7.15           46     Kenya            0.62

  22     Hong Kong       6.15           47     India            0.57

  23     S.Korea         5.73           48     Indonesia        0.50

  24     Portugal        5.36           49     China Mainland   0.41

  25     Poland          2.90           50     Sri Lanka        0.40
  ------ --------------- -------------- ------ ---------------- --------------

ที่มา: Warner International Inc.

สำหรับความยาก/ง่ายที่จะมีคู่แข่งรายใหม่ในตลาดนั้น เนื่องจากตลาดสิ่งทอเป็นตลาดใหญ่
และอุตสาหกรรมสิ่งทอเป็นอุตสาหกรรมที่ต้องมีเงินลงทุนค่อนข้างมาก
โดยเฉพาะอย่างยิ่งในอุตสาหกรรมปั่นด้ายและทอผ้าซึ่งมีการแข่งขันสูง
ทั้งในปัจจุบันก็มีผู้ประกอบการเดิมอยู่แล้วมากราย
ฉะนั้นโอกาสที่จะมีคู่แข่งหรือผู้ประกอบการรายใหม่คงจะมีน้อยมาก ถ้าหากจะมี
น่าจะเป็นการขยายแผนการผลิตของผู้ประกอบการรายเดิม
เพื่อเป็นการเพิ่มประสิทธิภาพผลผลิตและลดต้นทุนในการผลิตต่อหน่วยลง

ส่วนสินค้าทดแทนนั้น เนื่องจากมูลค่าต่อหน่วยของผลิตภัณฑ์สิ่งทอค่อนข้างต่ำ
เมื่อเปรียบเทียบกับผลิตภัณฑ์ของอุตสาหกรรมอื่นๆ
ฉะนั้นสินค้าหรือผลิตภัณฑ์อื่นที่จะมาทดแทนผลิตภัณฑ์สิ่งทอจะมีน้อยมาก ในทางตรงกันข้าม
ผลิตภัณฑ์สิ่งทอจะมีส่วนเข้าไปทดแทนผลิตภัณฑ์อุตสาหกรรมประเภทอื่นๆ เช่น
การนำเอาผลิตภัณฑ์สิ่งทอไปใช้ในอุตสาหกรรมยานยนต์ เช่น เบาะนั่ง,
ฉนวนกันเสียงและความร้อน, เทปพันสายไฟ และอื่นๆ
นอกจากนี้ยังมีการนำเอาผลิตภัณฑ์สิ่งทอไปใช้ในอุตสาหกรรมการแพทย์
อุตสาหกรรมบรรจุภัณฑ์และอื่นๆ อีกมากมาย

1.  การจัดหาผลิตภัณฑ์

กำลังการผลิตและปริมาณการผลิตจริง

  ---------------------------------- ------------ ------------ ------------
                                     2546         2545         2544

  กำลังการผลิตเต็มที่                                               

  ด้าย (ล้านปอนด์)                      30.60        28.08        32.00

  ผ้าทอดิบ (ล้านหลา)                    34.10        34.10        30.00

  ปริมาณการผลิตจริง                                               

  ด้าย (ล้านปอนด์)                      22.00        17.25        14.15

  ผ้าทอดิบ (ล้านหลา)                    27.10        24.20        17.86

  การใช้กำลังการผลิต (%)                                          

  ด้าย                                71.90%       61.43%       44.22%

  ผ้าทอดิบ                             79.47%       70.97%       59.53%

  อัตราเพิ่มของปริมาณการผลิต (%)                                    

  ด้าย                                27.54%       21.91%       -37.39%

  ผ้าทอดิบ                             11.98%       35.50%       -8.97%
  ---------------------------------- ------------ ------------ ------------

การจัดหาวัตถุดิบ

วัตถุดิบหลักที่ต้องจัดซื้อ คือ ฝ้ายและใยสังเคราะห์ต่างๆ เพื่อนำมาใช้ในการปั่นด้าย
ส่วนการทอผ้านั้น บริษัทใช้ด้ายจากที่ผลิตได้เองเป็นส่วนใหญ่

ฝ้ายหรือฝ้ายธรรมชาติ (Cotton) เป็นผลผลิตจากการเกษตร
ถือเป็นวัตถุดิบหลักที่สำคัญสำหรับบริษัท ในปี 2546 ที่ผ่านมา ปริมาณการใช้ฝ้ายคิดเป็นประมาณ 51%
(โดยน้ำหนัก) ของวัตถุดิบใช้ทั้งหมด
เนื่องจากปัจจุบันผลผลิตฝ้ายภายในประเทศยังไม่เพียงพอต่อความต้องการ
ประกอบกับโรงงานปั่นด้ายมีความต้องการฝ้ายหลากหลายชนิด
เพื่อสนองความต้องการของตลาดจึงต้องพึ่งพาการนำเข้าฝ้ายจากต่างประเทศ
บริษัทได้นำเข้าฝ้ายจากประเทศดังต่อไปนี้คือ สหรัฐอเมริกา, ออสเตรเลีย, อินเดีย, รัสเซีย,
ปากีสถาน, จีน, และประเทศต่างๆในทวีป แอฟริกา

ใยสังเคราะห์ (Manmade Fiber) ถือเป็นวัตถุดิบหลักอีกประเภทสำหรับบริษัท โดยแยกออกเป็น 2
ชนิดได้ดังนี้

1)  ใยสังเคราะห์โพลีเอสเตอร์ (Polyester Fiber) ปัจจุบันบริษัทสามารถจัดซื้อใยสังเคราะห์
    โพลีเอสเตอร์ ได้จากแหล่งขายภายในประเทศ
    ไม่จำเป็นต้องพึ่งพาการนำเข้าจากต่างประเทศ

2)  ใยสังเคราะห์เรยอน (Rayon Fiber) เนื่องจากมีผู้ผลิตรายเดียวในประเทศไทย คือ บริษัท
    ไทยเรยอน จำกัด (มหาชน)
    แต่บริษัทมีความสัมพันธ์ที่ดีและได้ติดต่อดำเนินธุรกิจกันมาเป็นเวลานานจึงไม่น่าจะมีปัญหาในการจัดซื้อวัตถุดิบชนิดดังกล่าว

เนื่องจากวัตถุดิบหลักของบริษัท เป็นสินค้าโภคภัณฑ์โดยเฉพาะฝ้ายธรรมชาติ ซึ่งมีการปลูกในหลายๆ
ประเทศทั่วโลก พร้อมทั้งยังมีราคาตลาดโลกฝ้าย ณ กรุงนิวยอร์ค (Cotton New York Future)
เป็นดัชนีชี้นำราคา ฉะนั้นในด้านการจัดซื้อจึงไม่เป็นปัญหาแต่อย่างใด
ส่วนปัจจัยที่มีผลกระทบต่อการเคลื่อนไหวของราคาได้แก่

-   ความต้องการของผู้ใช้โดยรวม

-   ความสามารถในการผลิตของผู้ผลิต

-   ราคาน้ำมันในตลาดโลก ซึ่งจะเป็นปัจจัยกระทบต่อต้นทุนของผู้ผลิต
    โดยเฉพาะน้ำมันดิบซึ่งเป็นวัตถุดิบต้นทางของใยสังเคราะห์โพลีเอสเตอร์

-   สภาพดินฟ้าอากาศในประเทศเพาะปลูกฝ้าย
    ซึ่งจะมีผลกระทบอย่างมากต่อปริมาณฝ้ายเพาะปลูกและคุณภาพฝ้าย

การเปลี่ยนแปลงราคาวัตถุดิบในรอบ 5 ปีที่ผ่านมา

หน่วย: บาท/กก.

  -------------- ----------- ----------- ----------- ----------- -----------
  วัตถุดิบ          2546        2545        2544        2543        2542

  ฝ้าย COTTON     57.14       49.29       57.44       44.27       51.02

  เรยอน          58.54       59.22       62.69       55.29       50.58

  โพลีเอสเตอร์     39.14       34.16       36.08       33.51       28.69

  ด้าย            28.43       -           -           53.38       -

  รวมวัตถุดิบ       48.76       42.50       47.66       40.79       40.24
  -------------- ----------- ----------- ----------- ----------- -----------

ผลกระทบต่อสิ่งแวดล้อม

บริษัทมีมาตราการป้องกันภาวะมลพิษมาโดยตลอดนับตั้งแต่เริ่มตั้งบริษัท
โดยการดูแลรักษาเครื่องจักรให้อยู่ในสภาพดี ทำให้เครื่องจักรมีประสิทธิภาพและลดเสียงดัง
และลดปุยฝ้ายฟุ้งกระจาย บริษัทได้ให้ที่อุดหูและผ้าคลุมจมูกและปากให้แก่พนักงานทุกคน
และรณรงค์ให้พนักงานใส่ในเวลาทำงาน
บริษัททำความสะอาดเครื่องจักรที่ใช้งานและประตูหน้าต่างอย่างต่อเนื่อง ปัญหาน้ำเสียนั้นมีไม่มาก
เนื่องจากบริษัทไม่มีโรงฟอกย้อม
น้ำทิ้งส่วนใหญ่มาจากน้ำที่ใช้ผสมแป้งลงเส้นด้ายให้มีความคงทนมากขึ้นก่อนการทอเป็นผ้า
แป้งดังกล่าวเป็นแป้งจากธรรมชาติ อย่างไรก็ตาม
บริษัทได้มีการก่อสร้างบ่อบำบัดก่อนจะทิ้งลงสู่แม่น้ำ

1.  งานที่ยังไม่ได้ส่งมอบ

- ไม่มี -